ΚΑΝΟΝΙΣΜΟΣ (ΕΟΚ) αριθ. 484/86 ΤΟΥ ΣΥΜΒΟΥΛΙΟΥ της 25ης Φεβρουαρίου 1986 για τη χρηματοδοτική συμμετοχή της Κοινότητας στις αποσύρσεις που πραγματοποιούνται στην Ισπανία κατά την πρώτη φάση στον τομέα των οπωροκηπευτικών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την πράξη προσχώρησης της Ισπανίας και της Πορτογαλίας, και ιδίως το άρθρο 89 παράγραφος 1, την πρόταση της Επιτροπής, Εκτιμώντας: ότι το άρθρο 74 παράγραφος 2 δεύτερο εδάφιο, σε συνδυασμό με το άρθρο 133 παράγραφος 3 στοιχείο β) της πράξης προσχώρησης, προβλέπει ότι, κατά την πρώτη φάση για την επαλήθευση της σύγκλισης, που αναφέρεται στο άρθρο 131 της πράξης προσχώρησης, η Κοινότητα συμμετέχει στη χρηματοδότηση των δραστηριοτήτων παρέμβασης που πραγματοποιούνται στην Ισπανία από τις οργανώσεις παραγωγών τις οποίες αναγνωρίζει η Επιτροπή ως σύμφωνες με τις κοινοτικές ρυθμίσεις, για τα προϊόντα που περιλαμβάνονται στο παράρτημα ΙΙ του κανονισμού (ΕΟΚ) αριθ. 1035/72 του Συμβουλίου της 18ης Μα ϊου 1972 περί κοινής οργάνωσης αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), τα οποία ανταποκρίνονται στους ποιοτικούς κανόνες του κανονισμού αυτού- ότι, σύμφωνα με τις προαναφερθείσες διατάξεις, το επίπεδο της κοινοτικής χρηματοδοτικής συμμετοχής πρέπει να περιορίζεται στο ποσοστό της ισπανικής παραγωγής που τίθεται σε εμπορία από τις οργανώσεις παραγωγών- ότι το ποσοστό αυτό πρέπει να εφαρμόζεται στις χρηματικές αντισταθμίσεις που προκύπτουν από τις παρεμβάσεις που πραγματοποιούνται στην Ισπανία και οι οποίες υπολογίζονται με τρόπο ανάλογο με αυτόν που προβλέπεται από τον κανονισμό (ΕΟΚ) αριθ. 1035/72- ότι η χρηματοδοτική συμμετοχή της Κοινότητας αποτελεί παρέμβαση στην εσωτερική αγορά κατά την έννοια του άρθρου 3 παράγραφος 1 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 για τη χρηματοδότηση της κοινής γεωργικής πολιτικής (3), όπως τροποποιήθηκε τελευταία από τον κανονισμό (ΕΟΚ) αριθ. 3769/85 (4)- ότι πρέπει, προκειμένου να μπορέσει να αποφασίσει η Επιτροπή σχετικά με την αναγνώριση των ισπανικών οργανώσεων παραγωγών, να προβλεφθεί ότι οι ισπανικές αρχές θα της γνωστοποιούν τις πληροφορίες τις οποίες η Επιτροπή κρίνει χρήσιμες για το σκοπό αυτό- ότι το άρθρο 133 παράγραφος 3 στοιχείο β) τελευταίο εδάφιο της πράξης προσχώρησης προβλέπει ότι η Επιτροπή προβαίνει σε επιτόπιους ελέγχους, σε συνεργασία με τις ισπανικές αρχές, για να διαπιστώσει, για κάθε προϊόν που ανταποκρίνεται στους κοινούς ποιοτικούς κανόνες και για κάθε περίοδο εμπορίας, το ποσοστό της παραγωγής που καλύπτεται από τις οργανώσεις παραγωγών τις οποίες αναγνωρίζει η Επιτροπή, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για κάθε περίοδο εμπορίας και για κάθε ένα από τα προϊόντα που αναφέρονται στο παράρτημα ΙΙ του κανονισμού (ΕΟΚ) αριθ. 1035/72, η χρηματοδοτική συμμετοχή της Κοινότητας στις παρεμβάσεις που πραγματοποιούνται στην Ισπανία από τις οργανώσεις παραγωγών που αναγνωρίζονται από την Επιτροπή περιορίζεται σε ένα ποσοστό των δαπανών που καταβάλλονται στο πλαίσιο των χρηματικών αντισταθμίσεων που απορρέουν από την εφαρμογή του άρθρου 18 του προαναφερθέντος κανονισμού, σε συνάρτηση με τις θεσμικές ισπανικές τιμές. 2. Το ποσοστό που αναφέρει η παράγραφος 1 ισούται με το ποσοστό κάλυψης που αναφέρεται στο άρθρο 133 της πράξης προσχώρησης. Το ποσοστό αυτό αντιστοιχεί στην υφιστάμενη σχέση μεταξύ της παραγωγής που ανταποκρίνεται στους κοινούς ποιοτικούς κανόνες και η οποία τίθεται σε εμπορία μέσω των οργανώσεων παραγωγών που αναγνωρίζονται από τη Επιτροπή, αφενός, και, αφετέρου, της συνολικής παραγωγής που συγκομίζεται στην ηπειρωτική Ισπανία και τις Βαλεαρίδες Νήσους, αφού αφαιρεθούν οι απώλειες και η διατροφή των ζώων. 3. Τα προϊόντα που τυγχάνουν της χρηματοδοτικής συμμετοχής της Κοινότητας πρέπει να ανταποκρίνονται στους κοινούς ποιοτικούς κανόνες που θεσπίζονται κατ' εφαρμογή του κανονισμού (ΕΟΚ) αριθ. 1035/72. 4. Οι δαπάνες που προκύπτουν από τη χρηματοδοτική συμμετοχή της Κοινότητας που αναφέρεται στην παράγραφο 1 θεωρούνται ως παρεμβάσεις κατά την έννοια του άρθρου 3 παράγραφος 1 του κανονισμού (ΕΟΚ) αριθ. 729/70. 5. Οι λεπτομέρειες εφαρμογής της παραγράφου 1 θεσπίζονται, εφόσον είναι ανάγκη, σύμφωνα με τη διαδικασία που προβλέπει το άρθρο 13 του κανονισμού (ΕΟΚ) αριθ. 729/70. 6. Οι λεπτομέρειες εφαρμογής των άλλων παραγράφων, ιδίως όσον αφορά τις πληροφορίες που είναι αναγκαίες για τον προσδιορισμό του ποσοστού κάλυψης, θεσπίζονται σύμφωνα με τη διαδικασία που προβλέπει στο άρθρο 33 του κανονισμού (ΕΟΚ) αριθ. 1035/72.

Άρθρο 2

1. Για να μπορέσει η Επιτροπή να αναγνωρίσει τις οργανώσεις παραγωγών, οι ισπανικές αρχές της κοινοποιούν τον κατάλογο των οργανώσεων παραγωγών που έχουν αναγνωρίσει σύμφωνα με το άρθρο 13 του κανονισμού (ΕΟΚ) αριθ. 1035/72, καθώς και τις πληροφορίες τις σχετικές με τη σύσταση και τη λειτουργία τους. 2. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπει το άρθρο 33 του κανονισμού (ΕΟΚ) αριθ. 1035/72.

Άρθρο 3

Οι επιτόπιοι έλεγχοι που αναφέρονται στο άρθρο 133 παράγραφος 3 στοιχείο β) τελευταίο εδάφιο της πράξης προσχώρησης πραγματοποιούνται από εξουσιοδοτημένους προς το σκοπό αυτό υπαλλήλους της Επιτροπής, σε συνεργασία με τις ισπανικές αρχές. Οι έλεγχοι αυτοί διενεργούνται σύμφωνα με το άρθρο 9 του κανονισμού (ΕΟΚ) αριθ. 729/70 και τον κανονισμό (ΕΟΚ) αριθ. 1319/85 του Συμβουλίου της 23ης Μα ϊου 1985 σχετικά με την ενίσχυση των μέσων ελέγχου της εφαρμογής της κοινοτικής νομοθεσίας στον τομέα των οπωροκηπευτικών (5).

Άρθρο 4

Ο παρών κανονισμός αρχίζει να ισχύει την 1η Μαρτίου 1986.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Φεβρουαρίου 1986. Για το Συμβούλιο Ο Πρόεδρος G. BRAKS

(1) ΕΕ αριθ. L 118 της 20. 5. 1972, σ. 1. (2) ΕΕ αριθ. L 362 της 31. 11. 1985, σ. 8. (3) ΕΕ αριθ. L 94 της 28. 4. 1970, σ. 13. (4) ΕΕ αριθ. L 362 της 31. 12. 1985, σ. 17.(5) ΕΕ αριθ. L 137 της 27. 5. 1985, σ. 39.